Premalo vremena? Angažirajte konzultanta! (20/7/03) - 2003-07-19
"Zamislite da je radni dan vaš ormar, kojeg jednostavno treba pospremiti, treba uvesti reda. Mjesta u ormaru nema previše. Što ga bol
Život brzo prolazi. Na svakodnevnoj razini, ta je činjenica vrlo očita – primjerice mnogi Amerikanci kronično osjećaju da nikad nemaju dovoljno vremena. Kako se najbolje organizirati, tako da svaki sat u danu bude produktivno ispunjen? Na ovo pitanje u Sjedinjenim se Državama nudi i profesionalni odgovor, ako angažirate konzultanta koji će za vas organizirati vaš dnevni raspored i savjetovati vam kako što efikasnije iskoristiti prekratki radni dan. Efikasno korištenje raspoloživog slobodnog vremena ključ je uspjeha, ali i osobnog zadovoljstva u životu. Međutim, u danu su tek 24 sata. Stručnjaci tvrde da ih različiti ljudi različito koriste – i u tome leži problem! "Ljudi koji su uspješni uvijek nekako pronađu vremena da naprave ono što je za njih najvažnije" - ovako tajnu uspjeha objašnjava Steve Leveen, stručnjak za organizaciju vremena. “Uspješni se ljudi jednostavno znaju oduprijeti sili-teži radnog dana, kako bi se bavili i onim što im je zaista važno, o čemu maštaju, sanjaju” – objašnjava naš sugovornik. Primjerice, netko će ustati nekoliko sati ranije, kako bi prije posla radili na nekom vlastitom projektu. Netko će, pak kasnije otići u krevet – samo da bi završio otpočeto. Julie Morgenstern je utemeljiteljica konzultantske tvrtke Task Masters, koja svojim klijentima pomaže u organizaciji vremena. Ona smatra da je njezin posao prilično težak, baš zbog toga što je kategorija vremena – nevidljiva. Međutim, to nam ne bi trebao biti tako velik problem. "Zamislite da je radni dan vaš ormar, kojeg jednostavno treba pospremiti, treba uvesti reda. Mjesta u ormaru nema previše. Što ga bolje pospremite, organizirate, u njega će stati više stvari. Tako treba gledati i na radni dan – primjerice, treba izbjegavati besmisleno trčanje s mjesta na mjesto, ako se stvari mogu obaviti odjednom, na jednoj lokaciji" - objašnjava Julie Morgenstern. Ona smatra da je najvažnije biti selektivan. “Ne mora se baš sve napraviti što smo zamislili”, kaže ona. I dok mnogi zapomažu kako nikad nemaju vremena, ima i ljudi koji vole žurbu, koji uživaju u danu prepunom aktivnosti. To su uglavnom oni najuspješniji, kaže gospođa Morgenstern. "Takvi ljudi vole činjenicu da je pred njima mnogo posla. Jer vole svoj posao! Nikad tim ljudima ne savjetujem da malo uspore, da manje rade. Ako volite svoj posao, radite što više, koliko god želite. No, pazite da se ne trošite na nešto što možda nije toliko važno, što vas priječi da radite ono što je za vas najvažnije." Novinarka Lisa Belkin je efikasnu organizaciju vremena naučila u praksi – živući u vjerojatno najužurbanijem gradu na svijetu, New Yorku. "Zanimljivo je kako se ljudi iznenade kad uvide da nestašica slobodnog vremena nije samo njihov problem. Svi misle da onaj drugi mnogo bolje žonglira svojim dnevnim aktivnostima. Međutim, manjak kontrole nad vlastitim vremenom, kaos svakodnevice, nešto je što je zajedničko svima. Život je jednostavno takav." Oni koji ne žele prihvatiti takav fatalizam mogu naučiti kako bolje organizirati svoje vrijeme. Jer, tvrde američki konzultanti za organizaciju vremena, ne radi se o urođenom talentu, već o vještini koju svatko može naučiti.